Document ID: 32005R0884

A BIZOTTSÁG 884/2005/EK RENDELETE
(2005. június 10.)
a tengeri védelmi biztonsággal kapcsolatos bizottsági vizsgálatok lefolytatási eljárásainak megállapításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a hajók és kikötőlétesítmények védelmének fokozásáról szóló, 2004. március 31-i 725/2004/EK európai parlamenti és tanácsi rendeletre (1) és különösen annak 9. cikke (4) bekezdésére,
mivel:
(1)
A 725/2004/EK rendelet tagállamok általi alkalmazásának figyelemmel kísérése érdekében a Bizottság vizsgálatokat tart az említett rendelet hatálybalépésétől számított hat hónap elteltével. A Bizottság felügyelete melletti vizsgálatok megszervezését a nemzeti minőségellenőrzési rendszerek és tengeri védelmi intézkedések, eljárások és struktúrák hatékonyságának ellenőrzése teszi szükségessé.
(2)
Az 1406/2002/EK európai parlamenti és tanácsi rendelet (2) által létrehozott Európai Tengerbiztonsági Ügynökség technikai segítséget nyújt a Bizottság számára ez utóbbinak a hajókra, érintett társaságokra és elismert védelmi szervezetekre kiterjedő ellenőrzési feladatainak végrehajtása során.
(3)
A Bizottság egyezteti a tagállamokkal a bizottsági vizsgálatok ütemezését és előkészítését. A Bizottság vizsgálócsoportjaiban képesített nemzeti ellenőrök is részt vesznek, amennyiben azok rendelkezésre állnak.
(4)
A bizottsági vizsgálatokat meghatározott - szabványos módszertant is tartalmazó - eljárás szerint kell elvégezni.
(5)
A vizsgálatokkal kapcsolatos különleges információkat minősített információkként kell kezelni.
(6)
Az e rendeletben meghatározott intézkedések összhangban vannak a 725/2004/EK rendelet 11. cikkének (1) bekezdése alapján létrehozott bizottság véleményével,
ELFOGADTA EZT A RENDELETET:
I. FEJEZET
TÁRGY ÉS FOGALOMMEGHATÁROZÁSOK
1. cikk
Tárgy
Ez a rendelet valamennyi tagállam és az egyes kikötőlétesítmények, valamint az érintett társaságok szintjén megállapítja a bizottsági vizsgálatok lefolytatási eljárásait a 725/2004/EK rendelet alkalmazásának figyelemmel kísérése érdekében.
A vizsgálatokat átlátható, hatékony, összehangolt és következetes módon végzik el.
2. cikk
Fogalommeghatározások
E rendelet alkalmazásában az alábbi fogalommeghatározások érvényesek:
1.
„bizottsági vizsgálat”: a tagállamok nemzeti tengeri védelmi minőségellenőrzési rendszereinek, intézkedésekeinek, eljárásainak és struktúráinak bizottsági ellenőrök által történő vizsgálata a 725/2004/EK rendeletnek való megfelelés megállapítása érdekében;
2.
„bizottsági ellenőr”: a 7. cikkben meghatározott követelményeket teljesítő, a Bizottság vagy az Európai Tengerbiztonsági Ügynökség alkalmazásában álló, illetve a Bizottság által a bizottsági vizsgálatokban történő részvételre kijelölt nemzeti ellenőr;
3.
„nemzeti ellenőr”: egy tagállam által tengerészeti biztonsági ellenőrként alkalmazott, az adott tagállam vonatkozó követelményei szerint képesített személy;
4.
„bizottság”: a 725/2004/EK rendelet 11. cikkének (1) bekezdése alapján létrehozott bizottság;
5.
„tárgyilagos bizonyíték”: a védelmi biztonságra vagy a 725/2004/EK rendeletben meghatározott valamely követelmény meglétére és végrehajtására vonatkozó mennyiségi vagy minőségi információ, feljegyzés vagy ténymegállapítás, amely észlelésen, mérésen vagy tesztelésen alapul és ellenőrizhető;
6.
„észrevétel”: bizottsági vizsgálat során tett és tárgyilagos bizonyítékokkal alátámasztott ténymegállapítás;
7.
„szabálytalanság”: észlelt állapot, amelyben tárgyilagos bizonyítékok arra utalnak, hogy egy olyan, a 725/2004/EK rendeletben meghatározott előírást nem tartottak be, amely helyesbítő tevékenységet igényel;
8.
„súlyos szabálytalanság”: olyan azonosítható rendellenesség, amely súlyos fenyegetést jelent a tengeri védelmi biztonságra és azonnali helyesbítő tevékenységet igényel, valamint magában foglalja a 725/2004/EK rendeletben meghatározott valamely követelmény hatékony és rendszeres végrehajtásának hiányát;
9.
„kapcsolattartási pont”: a minden egyes tagállam által kijelölt hatóság, amely kapcsolattartóként szolgál a Bizottság és a többi tagállam részére, és célja a 725/2004/EK rendeletben meghatározott tengeri védelmi intézkedések alkalmazásának megkönnyítése, nyomon követése és ezzel kapcsolatos információk szolgáltatása;
10.
„érintett társaság”: olyan jogi személy, amely köteles kinevezni a társaság, a hajó, illetve a kikötőlétesítmény védelmi tisztjét, vagy a hajó, illetve kikötőlétesítmény védelmi tervének végrehajtásáért felelősséget visel, vagy az adott tagállam elismert védelmi szervezetnek nevezte ki;
11.
„teszt”: a tengeri védelmi intézkedések próbája, amelynek során egy jogellenes cselekmény elkövetését szimulálják a meglévő védelmi intézkedések végrehajtása eredményességének vizsgálata céljából.
II. FEJEZET
ÁLTALÁNOS KÖVETELMÉNYEK
3. cikk
A tagállamok együttműködése
A Bizottság hatáskörének sérelme nélkül a tagállamok együttműködnek a Bizottsággal a vizsgálati feladatok teljesítése során. Az együttműködés az előkészítési, ellenőrzési és jelentéstételi fázis során valósul meg.
4. cikk
A Bizottság hatáskörének gyakorlása
(1) Valamennyi tagállam gondoskodik arról, hogy a bizottsági ellenőrök gyakorolni tudják hatáskörüket a 725/2004/EK rendelet szerinti illetékes hatóság, és bármely érintett társaság tengeri biztonsági tevékenységeinek vizsgálata során.
(2) Valamennyi tagállam gondoskodik arról, hogy a bizottsági ellenőrök kérésre minden vonatkozó, biztonsággal kapcsolatos dokumentumhoz hozzáférjenek, különösen:
a)
a 725/2004/EK rendelet végrehajtásáról szóló, és az említett rendelet 9. cikke (3) bekezdésében említett nemzeti programhoz;
b)
a kapcsolattartási pont által biztosított adatokhoz és a 725/2004/EK rendelet 9. cikke (4) bekezdésében említett ellenőrző jelentésekhez.
(3) Amennyiben a bizottsági ellenőrök nehézségekbe ütköznek a feladataik ellátása során, az érintett tagállamok a hatáskörükön belül minden eszközzel segítséget nyújtanak a Bizottságnak, hogy az teljes körűen elvégezhesse feladatát.
5. cikk
Nemzeti ellenőrök részvétele bizottsági vizsgálatokban
(1) A tagállamok törekednek arra, hogy nemzeti ellenőröket bocsássanak a Bizottság rendelkezésére a bizottsági vizsgálatokban történő részvétel céljából, beleértve a kapcsolódó előkészítési és jelentéstételi szakaszokat.
(2) A nemzeti ellenőrök az alkalmazásuk szerinti tagállamban nem vehetnek részt a bizottsági vizsgálatokban.
(3) Valamennyi tagállam a Bizottság rendelkezésére bocsátja azon nemzeti ellenőrök jegyzékét, akiket a Bizottság felkérhet, hogy vegyenek részt a bizottsági vizsgálatokban.
A jegyzéket legalább minden év június végén, illetve első alkalommal e rendelet hatálybalépésétől számított nyolc héten belül naprakésszé teszik.
(4) A Bizottság közli a bizottsággal a (3) bekezdés első albekezdésében említett jegyzékeket.
(5) Amennyiben a Bizottság úgy ítéli meg, hogy egy adott bizottsági vizsgálathoz nemzeti ellenőr közreműködésére van szükség, információkat kér a tagállamokról a nemzeti ellenőrök rendelkezésre állásával kapcsolatban a vizsgálat végrehajtása tekintetében. Az ilyen kéréseket rendszerint a vizsgálat előtt nyolc héttel kell benyújtani.
(6) A nemzeti ellenőröknek a bizottsági vizsgálatokban való részvétellel kapcsolatosan felmerülő költségei - a közösségi szabályokkal összhangban - a Bizottságot terhelik.
6. cikk
Technikai segítségnyújtás az Európai Tengerbiztonsági Ügynökség részéről a bizottsági vizsgálatok során
(1) A Európai Tengerbiztonsági Ügynökség a Bizottság számára az 1406/2002/EK rendelet 2. cikke b) pontjának iv. alpontja szerint történő technikai segítségnyújtás keretében műszaki szakértőket bocsát rendelkezésre a bizottsági vizsgálatokban történő részvétel céljából, beleértve a kapcsolódó előkészítési és jelentéstételi szakaszokat.
(2) A Bizottság közli a bizottsággal a Európai Tengerbiztonsági Ügynökségtől a vizsgálatokon való részvételre kiválasztható műszaki szakértőket tartalmazó jegyzéket.
7. cikk
Bizottsági ellenőrök képesítésének követelményei és képzése
(1) A bizottsági ellenőröknek megfelelő képesítéssel kell rendelkezniük, amely magában foglalja a tengeri védelmi biztonsággal kapcsolatos elégséges elméleti és gyakorlati tapasztalatot. Ez általában az alábbiakat foglalja magában:
a)
a tengeri védelmi biztonság és annak a vizsgált műveletekre vonatkozó alkalmazásainak alapos ismerete;
b)
a biztonsági technológiákkal és módszerekkel kapcsolatos szakmai ismeretek;
c)
a vizsgálati elvek, eljárások és módszerek ismerete;
d)
a vizsgált műveletekkel kapcsolatos szakmai ismeretek.
(2) A bizottsági ellenőri feladatkör betöltésének feltétele az erre irányuló képzés sikeres befejezése. Nemzeti ellenőrök esetében a bizottsági ellenőri feladatok ellátásához szükséges oktatás jellemzői:
a)
a Bizottság akkreditálja;
b)
alap- és továbbképzésből áll;
c)
biztosítja a megfelelő teljesítménybeli színvonalat, amely annak ellenőrzéséhez szükséges, hogy a védelmi intézkedéseket a 725/2004/EK rendelettel összhangban valósítják-e meg.
(3) A Bizottság biztosítja, hogy a bizottsági ellenőrök megfelelnek az (1) és (2) bekezdésben megállapított követelményeknek.
III. FEJEZET
A BIZOTTSÁGI VIZSGÁLATOK LEFOLYTATÁSI ELJÁRÁSAI
8. cikk
Értesítés a vizsgálatokról
(1) A Bizottság legalább hat héttel a vizsgálat előtt értesíti azon tagállam kapcsolattartási pontját, amelynek területén a vizsgálatot végre kívánja hajtani. Kivételes esetekben az előzetes értesítési határidő rövidebb is lehet.
A tagállamok minden szükséges lépést megtesznek, hogy a vizsgálatról szóló előzetes értesítést bizalmasan kezeljék annak érdekében, hogy az a vizsgálat folyamatát ne befolyásolja hátrányosan.
(2) A kapcsolattartási pontot előzetesen értesítik arról, hogy a bizottsági vizsgálat mely területekre terjed ki.
Ha a vizsgálat kikötőlétesítményt érint, és magában foglalja az ott található hajók vizsgálatát is, erről a kapcsolattartási pontot is értesíteni kell.
(3) A kapcsolattartási pont:
a)
tájékoztatja a tagállam illetékes hatóságait a vizsgálatról; és
b)
tájékoztatja a Bizottságot az említett illetékes hatóságokról.
(4) A kapcsolattartási pont a Bizottságot a vizsgálat előtt legalább 24 órával tájékoztatja az (2) bekezdés második albekezdése értelmében értesített kikötőlétesítményben a vizsgálat során várhatóan tartózkodó hajók IMO számáról és a lobogó szerinti államról.
(5) Ha a lobogó szerinti állam egy tagállam, a Bizottság lehetőség szerint értesíti az adott tagállam kapcsolattartási pontját, hogy a hajót a kikötőlétesítményben tartózkodása alatt átvizsgálhatják.
(6) Ha egy tagállami kikötőlétesítmény vizsgálata magában foglalja azt, hogy egy hajó lobogó szerinti állama az adott tagállam, a kapcsolattartási pont kapcsolatba lép a Bizottsággal annak megerősítése érdekében, hogy a hajó a vizsgálat során a kikötőlétesítményben fog-e tartózkodni.
(7) A bizottsági vizsgálatokat az alábbi esetekben azon tagállam védnöksége alatt kell végrehajtani, amely a kikötőlétesítményhez kapcsolódóan a SOLAS-egyezmény tengeri védelmi biztonság fokozására szolgáló különleges intézkedései 9. szabálya szerinti ellenőrzési és megfelelőségi intézkedéseket végrehajtja amennyiben:
a)
a hajó lobogó szerinti állama nem tagállam; vagy
b)
ha az adott hajó nem szerepelt a (4) bekezdés szerint biztosított információk között.
(8) Amikor értesítést küldenek a vizsgálatról a kapcsolattartási pont számára, azzal együtt egy vizsgálat előtti kérdőívet is küldhetnek, amelyet az illetékes hatóságnak vagy hatóságoknak ki kell tölteni, és amelyet kiegészíthet a 4. cikk (2) bekezdésében említett dokumentumok beküldésére vonatkozó kérés is.
Az értesítés tartalmazza azt a határidőt is, ameddig a kitöltött kérdőívet és a 4. cikk (2) bekezdésében említett dokumentumokat vissza kell juttatni a Bizottság számára.
9. cikk
A vizsgálatok előkészítése
(1) A bizottsági ellenőrök előkészítik az ellenőrzések hatékonysága, pontossága és következetessége biztosítását.
(2) A Bizottság megküldi a kapcsolattartási pontnak a vizsgálat lefolytatásával megbízott bizottsági ellenőrök nevét és adott esetben egyéb adatait.
(3) Minden egyes vizsgálat esetében a kapcsolattartási pont kijelöl egy koordinátort, aki megteszi az elvégzendő ellenőrzéssel kapcsolatos gyakorlati intézkedéseket.
10. cikk
A vizsgálatok lefolytatása
(1) A 725/2004/EK rendeletben megállapított tengeri védelmi követelményeknek való megfelelés ellenőrzésére szabványos módszertant kell alkalmazni.
(2) A tagállamok gondoskodnak arról, hogy a bizottsági ellenőrök az ellenőrzés teljes ideje alatt kíséretet kapjanak.
(3) Ha a kikötőlétesítményben egy olyan hajót kell megvizsgálni, amely lobogó szerinti állama nem a kikötőlétesítmény szerinti tagállam, a kikötőlétesítmény szerinti tagállam gondoskodik arról, hogy a bizottsági ellenőröket a hajó vizsgálata során a 725/2004/EK rendelet 8. cikkének (2) bekezdésében említett hatóság tisztségviselője kísérje.
(4) A bizottsági ellenőrök azonosító igazolványt hordanak, amely feljogosítja őket a Bizottság nevében történő vizsgálatra. A tagállamok gondoskodnak arról, hogy a bizottsági ellenőrök a vizsgálathoz szükséges összes területre beléphessenek.
(5) Teszteket csak a kapcsolattartási pont előzetes értesítése és - annak célja, valamint alkalmazási területe tekintetében való - egyetértése után lehet tartani. A kapcsolattartási pont vállalja a szükséges koordinációt az érintett illetékes hatóságokkal.
(6) A 11. cikk sérelme nélkül, a bizottsági ellenőrök - amikor az indokolt és kivitelezhető - a helyszínen nem hivatalos szóbeli összefoglalást adnak a megállapításaikról.
A kapcsolattartási pontot a vizsgálati jelentés 11. cikk szerinti elkészítése előtt haladéktalanul tájékoztatni kell a bizottsági ellenőrzés során megállapított, a 725/2004/EK rendelet követelményei tekintetében megállapított súlyos szabálytalanságról.
11. cikk
Vizsgálati jelentés
(1) A vizsgálat befejezését követő hat héten belül a Bizottság elküldi a tagállam számára a vizsgálati jelentést.
(2) Ha egy hajót a kikötőlétesítmény vizsgálata során vizsgáltak meg, a vizsgálati jelentés megfelelő részeit el kell küldeni azon tagállamnak is, amely a hajó lobogó szerinti állama, amennyiben az eltér attól a tagállamtól, ahol a vizsgálatot lefolytatták.
(3) A tagállam tájékoztatja a megvizsgált egységeket a vizsgálat rájuk vonatkozó észrevételeiről.
(4) A jelentés részletesen tartalmazza a vizsgálat észrevételeit, és megnevezi a 725/2004/EK rendelet tekintetében megállapított szabálytalanságot és súlyos szabálytalanságot.
A jelentés helyesbítő tevékenységre irányuló javaslatokat is tartalmazhat.
(5) A 725/2004/EK rendelet végrehajtásának értékelése során a jelentés egyes észrevételeit az alábbiak szerint kell osztályozni:
a)
megfelelő;
b)
megfelelő, de javítás kívánatos;
c)
szabálytalanság;
d)
súlyos szabálytalanság;
e)
nem alkalmazható;
f)
nem megerősített.
12. cikk
A tagállam válasza
(1) A vizsgálati jelentés kézbesítését követő három hónapon belül a tagállam írásban benyújtja a Bizottsághoz a jelentésre adott válaszát, amely:
a)
foglalkozik az észrevételekkel és a javaslatokkal; és
b)
tartalmaz egy cselekvési tervet, amely meghatározza az esetlegesen azonosított hiányosságok kijavításával kapcsolatos intézkedéseket és határidőket.
(2) Amennyiben a vizsgálati jelentésben nem szerepel a 725/2004/EK rendelet tekintetében megállapított szabálytalanság vagy súlyos szabálytalanság, nincs szükség válaszra.
13. cikk
A Bizottság intézkedése
(1) A Bizottság a 725/2004/EK rendelet tekintetében megállapított szabálytalanság vagy súlyos szabálytalanság esetén, a tagállam válaszának kézhezvételét követően a következő intézkedéseket hozhatja:
a)
észrevételeket küld a tagállam számára, vagy további magyarázatot kér a válasz egészének vagy egy részének tisztázására;
b)
nyomon követési vizsgálatot tart a helyesbítő tevékenységek végrehajtásának ellenőrzése érdekében, amely vizsgálat esetében a minimális értesítési határidő két hét;
c)
jogsértési eljárást kezdeményez az érintett tagállam ellen.
(2) Amennyiben egy hajón végeznek nyomon követési vizsgálatot, azon tagállam, amely a lobogó szerinti állam, lehetőség szerint értesíti a Bizottságot a hajó jövőbeni érkezési kikötőiről annak érdekében, hogy a Bizottság el tudja dönteni, hol és mikor folytassa le a nyomon követési vizsgálatot.
IV. FEJEZET
ÁLTALÁNOS ÉS ZÁRÓ RENDELKEZÉSEK
14. cikk
Különleges információk
A 725/2004/EK rendelet 13. cikkének sérelme nélkül, a Bizottság minősített információként kezeli az ellenőrzésekkel kapcsolatos különleges információkat.
15. cikk
A Bizottság vizsgálati programja
(1) A Bizottság tanácsot kér a bizottságtól a vizsgálati program végrehajtásának prioritásairól.
(2) A Bizottság rendszeresen tájékoztatja a bizottságot a vizsgálati program végrehajtásáról és a vizsgálatok eredményeiről.
16. cikk
Tagállamok értesítése súlyos szabálytalanságról
Amennyiben egy vizsgálat a 725/2004/EK rendelet tekintetében súlyos szabálytalanságot tár fel, amelyről úgy ítélik meg, hogy jelentős hatással van a Közösség tengeri védelmi biztonságának általános szintjére, a Bizottság a vizsgálati jelentésnek az érintett tagállammal történő ismertetése után haladéktalanul tájékoztatja a többi tagállamot.
17. cikk
Felülvizsgálat
A Bizottság 2006. december 31-ével először és azt követően rendszeresen felülvizsgálja vizsgálati rendszerét és különösen a rendszer hatékonyságát.
18. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. június 10-én.

Labels: 10
8
15